**ELŐTERJESZTÉS**

**Körmend Város Önkormányzata Képviselő-testülete 2017. december 19-i ülésére**

**Tárgy:** beszámoló a Körmendi Közös Önkormányzati Hivatal 2017. évi munkájáról

Tisztelt Képviselő-testület!

A Körmendi Közös Önkormányzati Hivatal 2017. évi tevékenységéről az alábbi beszámolót terjesztem elő:

A körmendi székhelyen dolgozó személyek száma: 43 fő, ebből 4 fő van gyesen, 7 fő pedig nem köztisztviselői munkakörben dolgozik, a köztisztviselők száma Körmenden 32 fő, ebből 23 nő, 9 férfi. A körmendi köztisztviselők közül a nők átlagéletkora 39 év, a 9 férfié pedig 41 év.

Körmenden angol nyelvből 1 fő rendelkezik felsőfokú, 6 középfokú nyelvvizsgával, német nyelvből 14 fő középfokú nyelvvizsgával, francia és szlovén nyelvből egy-egy fő középfokú nyelvvizsgával.

A Csákánydoroszlói kirendeltségen 4 fő dolgozik, mind a 4 fő nő, közülük egy fő felsőfokú, 3 középfokú végzettségű, az ott dolgozok közül egy fő rendelkezik középfokú német nyelvvizsgával. A Kirendeltségen dolgozók átlagéletkora 38 év.

A 2017-es évben az előterjesztés megírásáig 6759 db főszámon iktatott ügy keletkezett. Az egyes irodákon képződött ügyszámok az alábbiak:

* Városfejlesztési és Építéshatósági iroda: 890 db
* Pénzügyi iroda: 3787
* Projektfejlesztési és Kistérségi iroda: 122 db
* Közszolgálati iroda: 1960 db

A 2017-es évben az alábbi nagyobb, kiemelést igénylő munkákat kellett elvégezni:

**Pénzügyi Iroda:**

**Létszám: 12 fő**

A pénzügyi iroda ellátja két önkormányzat: Körmend és Csákánydoroszló települések, két társulás: önkormányzati és mikrotérségi, és intézményeik, valamint a roma nemzetiségi önkormányzat költségvetési, könyvvezetési, gazdálkodási és beszámolási, illetmény számfejtési feladatait.

Az iroda feladata a helyi adókkal kapcsolatos bevallási, beszedési feladatok, valamint a változások kezelése.

A **tervezési feladat** az egyes költségvetési szervek és önkormányzatok teljes körű tevékenységére kiterjed, a feladatok meghatározására, a létszámgazdálkodásra, az intézményvezetőkkel való egyeztetésen keresztül. Előzetes felmérés alapján – intézményekkel egyeztetve, az ellátott feladatok alapján - kerül meghatározásra az adott évi költségvetést megillető központi támogatás, amely az önkormányzatok jelentős bevételi forrása. Az iroda feladata a költségvetési rendelet-tervezet elkészítése minden fenntartó esetében.

A **gazdálkodás végrehajtása** az egész évre kiterjedő feladat, a likviditás folyamatos biztosítása a fő cél, figyelemmel a működésre és a fejlesztések folyamatos megvalósítására. Körmend város önkormányzatának 2017 évben rövid ideig volt likvid hitele, amely már visszatörlesztésre került. Folyamatosan értékelésre kerül a költségvetés végrehajtása, amely következtében 5 alkalommal történt költségvetési rendelet-módosítás. A kintlévőségek /vevők, adósok/ tekintetében fontos feladat a hátralékok csökkentése, amely érdekében folyamatosan történnek a felszólítások, lehetőség szerint letiltások, inkasszálások útján, ez a munka hatékonyságában 2017. évben jelentősen javult a szennyvízközműhátralékok terén.

A **könyvvezetés** napi feladat minden intézmény esetében, és a naprakészség, elkülönített könyvelés biztosítása alapvető feladat, követelmény. A központi költségvetés felé való elszámolás érdekében feladatokra kell könyvelni mind a kiadásokat, mind a bevételeket. Teljesen elkülönítetten kell minden egyes pályázatot nyilvántartani az előírásoknak megfelelően.

A **beszámolási kötelezettség** kiterjed az éves zárszámadásra, valamint az évközi jelentésekre. Főkönyvi kivonattal alátámasztott pénzforgalmi jelentést havonta, mérlegjelentést negyedévente kell adni a MÁK részére tárgyhót követő 20.-ig. Az ÁFA bevallásokat is hasonló határidőre kell teljesíteni. Az éves gazdálkodásról szóló beszámoló elkészítése minden intézmény esetében leltárral alátámasztott a mérlegtételek esetében, amit természetesen leltározás előz meg. Az iroda feladata az ingatlan vagyonkataszteri nyilvántartás vezetése. Az iroda feladata a zárszámadásról szóló rendelet és beszámoló elkészítése.

A pénzügyi teljesítések jelentős része az ELEKTRA rendszeren keresztül történik. Minimális a készpénzforgalom, csak indokolt esetben történik nagyobb összegű kifizetés pénztárból. Az önkormányzat közel 70 bankszámlát vezet: külön-külön van bankszámlája az egyes adóknak, pótlékoknak, minden egyes pályázatnak, különböző feladatoknak /használati díjak, bérlakás értékesítés, lakásépítések, stb./

A helyi **adók,** gépjárműadó kivetése, határozatok, zárások készítése, – közel 5.000+1200 ügyfél – mindkét önkormányzat esetében részben folyamatos, részben pedig alkalomszerű feladat. Folyamatosan könyvelni kell a befizetéseket, a hátralékosokat fel kell szólítani. A folyamatos és pontos munka nagyon fontos, hisz az önkormányzat bevételének jelentős része az adóbevételből származik.

Folyamatosan kell felméréseket teljesíteni az egyes központi rendszerek felé, továbbá pályázatokat beadni. A különböző projektek pénzügyi elszámolása is folyamatos, és feladata az irodának.

2018-ban bevezetésre kerül az ASP rendszer, amely kiterjed az iktatási, az adórendszerre, a vagyonkataszteri nyilvántartásra, a könyvelési rendszerre, a kereskedelmi és hagyatéki ügyekre. Már elindult a felkészítés, oktatás ezen a területen és a gyakorlatból látható – ahol már bevezetésre került – hogy összességében 25-30%-os többletmunkával jár a részletesebb felület következtében. Az új program bevezetésével jelentősen szigorodik a költségvetési előirányzatok és kötelezettségvállalások kezelése.

**Városfejlesztési és Építéshatósági Iroda**

Az Iroda jelenleg 8 fővel működik, ebből 5 felsőfokú, 4 középfokú végzettségű.

Irodánk által ellátott feladatok mennyisége, az előterjesztés készítése időpontjáig:

* Építésügyek: 372 db főszámon ellátott építési kérelem kapcsán keletkezett.
* Beruházások, városüzemeltetési feladatok: 513 db főszámú ügyirat keletkezett. Ezen kívül a Csákánydoroszlói hivatalban iktatott ügyekben intézkedéseket tettünk.

A főszámokon belül ügyenként eltérő mennyiségű alszámú irat keletkezik, nem kirívó, ha egy-egy beruházásban 30-50 db levél kerül iktatásra.

**Az I. fokú építéshatósági feladatokat** 2 fő ügyintéző, 46 (2 város és 44 község) településre vonatkozóan végzi el. A 2013-ban új alapokra helyezett építésügyi hatósági eljárások szabályozását gyakran módosítják, több változást kell alkalmaznia a kollégáknak. A nagy mennyiségű ügyiratszám ellenére sikerül tartani a szűkre szabott eljárási határidőket.

A kollégák minden héten legalább egyszer mennek helyszíni szemléket tartani, ami a nagy távolság, és a több település miatt sok időt igényel. Az építésügyi gyakori jogszabályváltozás miatti bizonytalanságban több ügyfél jön érdeklődni, mit tegyen, illetve tehet az ügyében. A megváltozott szabályozás mellett több a járulékos tevékenységi kötelezettségük, pl statisztikai jelentések, ugyanakkor egyre nehezebb teljesíteni az egyre szűkülő eljárási határidőket.

**Építési beruházások szervezése** során együttműködünk az engedélyező hatóságokkal, szakhatóságokkal, és az út-, és közmű-hálózatok kezelőivel. A nagyobb fejlesztések EU forrásból valósulhatnak meg, így irodánk nyújt műszaki alátámasztást a projektcsoport számára az előkészítési feladatok ellátásához.

Irodánk ezen felül a **közbeszerzési eljárások feladatait** úgy segíti, hogy a szükséges műszaki jellegű kontrollt végzi el, az előkészítés, és a bírálatok során. Közreműködünk a Közbeszerzési Bizottság, valamint a Pénzügyi és Városüzemeltetési Bizottság üléseire, valamint a vonatkozó Képviselő-testületi ülésekre történő előterjesztések előkészítésében.

**Kapcsolatokat** tartunk fenn a város üzemeltetését ellátó Körmend város Gondnokságával, a Művelődési Központtal, és a közintézményekkel.

**Városüzemeltetéssel kapcsolatos főbb területek fentieken kívül**:

* erdészeti, fakivágási, zöldterület gondozási feladatok
* I. fokú környezetvédelmi hatósági feladatok,
* katasztrófavédelem önkormányzatot érintő feladatai
* ár-, és belvízvédelem helyi feladatai
* szúnyoggyérítés, rágcsálóírtás
* közterület-használat, bontás engedélyezése, önkormányzati utak, járdák, hidak kezelői feladatai
* csapadékvíz elvezetés rendszereinek kezelői faladatai,
* vagyonkezeléssel kapcsolatban: tulajdonosi nyilatkozatok, hozzájárulások előkészítése,
* adatszolgáltatás, statisztikai tevékenység, szakterület szerint
* főépítész irányítása alatt a helyi építési szabályozás, szerkezeti terv, helyi értékvédelem feladatai
* önkormányzati tulajdonba került (2013.01.01.) vízi-közmű vagyon kapcsán az üzemeltetővel együttműködően a vagyon kezelése
* önkormányzati tulajdonú ingatlanok használatához a tulajdonosi dokumentumok előkészítése.

2017-ben a legnagyobb munkát a projektek megfelelő előkészítése, valamint az új HÉSZ elfogadását megelőző szakmai munka jelentette. De adminisztrációjában nagy munkát jelent a települési arculati kézikönyv és rendelet elfogadásra történő előkészítése is.

**Közszolgálati Iroda**:

***Iroda létszáma: 14 fő***

Az iroda a hivatal legszerteágazóbb területeinek feladatait látja el mind a napi feladatok, mind pedig az időszakosan jelentkező tennivalók esetében. Januártól változott az iroda tevékenysége, hiszen a Projektfejlesztési és Kistérségi Iroda létrejöttével a kistérséghez kötődő tevékenységek, a kereskedelmi és birtokvédelmi ügyek az új iroda hatáskörébe kerültek.

Az anyakönyvvezetéssel (618 anyakönyvi kérelem, 105 házassági névmódosítás, 1279 anyakönyvbe rögzítés, 53 házasság, 216 haláleset), hagyatékkal (203 ügy), vagyonleltár készítése gyámhatóság részére (22 eset), nemzetiségi önkormányzattal, médiával, személyügyekkel, sporttal és ifjúsági ügyekkel kapcsolatos, valamint a titkársági és iktatási feladatok azonban továbbra is az iroda hatáskörébe tartoznak. Az Új ASP iktatási rendszer bevezetése komoly odafigyelést igényel, különösen a következő év első szakaszában. Több területen van jegyzőkönyv-, és nyilvántartások vezetésével kapcsolatos kötelezettségünk. Az MT hatálya alá tartozó munkatársaink látták el a nyomdai, szállítási, takarítási, és őrző-védő feladatokat.

A szakmai feladatellátásban a szociális területen kialakított rendszer folyamatosan működik, jelentős segítséget nyújt a rászorultak számára. Az önkormányzat megfelelő keretet biztosított erre, a Társadalmi és Ifjúsági Ügyek Bizottsága pedig sűrűbb ülésrendjével biztosította a döntések időbeni meghozatalát, így az ügyintézés minden esetben határidőben megtörténhetett. Támogatási típusonként az alábbi döntések születtek:

**2017.01.01.-2017.12.05. megállapítás elutasítás**

Települési Támogatás Fűtés 47 7

Települési Támogatás Tankönyv 16 0

Rendszeres gyermekvédelmi kedvezmény 87 12

Települési Támogatás Eseti 195 21

Települési Támogatás Lakhatási 82 12

Települési Támogatás Gyógyszer 15 3

Temetési Támogatás 16 4

Köztemetés 2 0

Újszülött: Támogatás 78 3

**Összesen: 538 db 62 db**

A 2016-os évhez képest az újszülött támogatás jelentősen nőtt, 50-ről 78-ra, ezt a költségvetés készítésénél tervezni szükséges. Az ügyek száma stagnált (2016-ban 548 db), viszont nőtt az elutasítások száma ( 21-ről 62-re), ennek oka a jogosulatlan kérelmek (elsősorban jövedelemhatár miatt) voltak.

A média területén a megújuló városi honlap indítása most érkezett a tényleges megvalósításhoz, mert óriási feladatot jelentett a hatalmas mennyiségű korábbi adatmennyiség átmentése. A rádió és a városi újság folyamatos működése, kapcsolattartás, hírek és információk eljuttatása során az iroda köztisztviselőjének állandó feladatai voltak..

Az iroda köztisztviselői állománya fiatal, ezért a képzéseknek, közigazgatási alap- és szakvizsgák letételének a napi feladatok ellátása, és munkatapasztalatok szerzése mellett fontos szerepe van. A közigazgatási feladatok átstrukturálása jelentősen érinti az irodánkat, esetenként egyes területeken jelentős terhelést okozva, ami rövidtávon okoz nehézségeket..

A költségvetés összeállításakor a képzésekre fordítható összegeket továbbra is tervezni szükséges.

**Projektfejlesztési és Kistérségi Iroda:**

**Létszám: 6 fő**

1. **Projektfejlesztés, Projektmegvalósítás**

Területfejlesztéssel kapcsolatos feladatok végrehajtásának szervezését, irányítását végzi az iroda 2017.01.01-től.

2017. évi projektfejlesztési és megvalósítási időszak kiemelt tevékenysége a 2014-2020-as Európai Uniós költségvetési ciklus Operatív Programjai (továbbiakban: OP) keretében meghirdetésre kerülő felhívásokra vonatkozóan támogatási kérelmek benyújtása a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI.5.) Kormányrendeletben (a továbbiakban: Korm. rendelet) meghatározott feladatokból eredően.

A Projektfejlesztési és Kistérségi Iroda [Körmend város önkormányzati programja 2015-2019.](http://www.kx.hu/kepek/kormend/2016/2015-2019tarsadalmi_gazdasagiprogram.pdf), valamint a [Körmend Integrált Városfejlesztési Stratégiája](http://www.kormend.hu/anyag/kmdivs.pdf) dokumentumokbankijelölt stratégiai elképzelések és fejlesztési célok mentén az alábbi pályázati programokat készítette elő 2017. évben:

1. A körmendi Batthyány kastélyhoz tartozó lóistálló épületének felújítása
2. A Batthyány-Strattmann kastély – Keleti Tisztilak felújítása
3. Körmend Város Önkormányzata ASP Központhoz való csatlakozása
4. ThreeSounds, OneLanguage – Nemzetközi Visegrádi Alap
5. Humán szolgáltatások fejlesztése térségi szemléletben – kedvezményezett térségek (EFOP-1.5.3-16)
6. Bilaterális tevékenységek a Kapacitásfejlesztés és intézményközi együttműködés Programterületen – HU11-B1-2017
7. Testvér-települési programok és együttműködések – a horvátországi Ludbreggel
8. a körmendi Vadászlak és természeti környezetének megújítása – kiegészítő támogatása – HU07-0167-A2-2013
9. Járásszékhely múzeumok szakmai támogatására
10. Kubinyi Ágoston Program – Muzeális intézmények szakmai támogatására
11. Önkormányzati feladat ellátást szolgáló fejlesztések támogatásra BM– a Körmend, Dankó Pista, Tompa Mihály utcák (belterületi utak)
12. A közösségi művelődési intézmény- és szervezetrendszer tanulást segítő infrastrukturális fejlesztései – EFOP-4.1.7-16
13. 2017. évi „Idősbarát Önkormányzati Díj”
14. Szemléletformálás a bűnmegelőzés területén Körmenden
15. UNICEF – Gyerekbarát település
16. ThreeSounds, OneLanguage ismételt benyújtása a Nemzetközi Visegrádi Alaphoz
17. Az alapellátás és népegészségügy rendszerének átfogó fejlesztése – népegészségügyi helyi kapacitás fejlesztése – EFOP-1.8.19-17
18. Az alapellátás és népegészségügy rendszerének átfogó fejlesztése – alapellátás fejlesztése – EFOP-1.8.2-17
19. Energiahatékonyság fokozása Körmenden – TOP-3.2.1-16-VS1-2017-00026
20. A körmendi volt cipőgyári területek közösségi-kulturális célú rehabilitációja – TOP-2.1.1-16-VS1-2017-00002
21. Közművelődési érdekeltségnövelő támogatására
22. Foursounds, onelanguage – Nemzetközi Visegrádi Alaphoz
23. A helyi indentitás és kohézió erősítése – TOP-5.3.1-16
24. Európa Napok, 2018
25. Körmendi önkormányzati középületek energetikai korszerűsítése – TOP-3.2.1-16-VS1-2017-00030
26. Energiahatékonyság fokozása a közművelődés területén - TOP-3.2.1-16-VS1-2017-00029 – a pályázatot a Körmendi Kulturális Központ, Múzeum és Könyvtár nyújtotta be, a Körmendi Közös Önkormányzati Hivatallal konzorciumban.
27. "Dél-Vas Megyei Gazdaság- és Foglalkoztatás-fejlesztési együttműködés a helyi gazdaságfejlesztés szolgálatában"- támogatást igénylő: Vasvár Város Önkormányzata, konzorciumi tag: Körmend Város Önkormányzata
28. Nők a családban és a munkahelyen- EFOP-1.2.9-17- Támogatás igénylő: Vas Megyei Kereskedelmi és Iparkamara, Együttműködő: Körmend Város Önkormányzata

A Terület- és Településfejlesztési Operatív Program keretében támogatásban részesült projektek (Vásár-tér, helyi piac létesítése Körmenden, Természeti kincseink nyomában – az Őrség és a Rábamente integrált turisztikai fejlesztése, Dr. BatthyánynéCoreth Mária Óvoda fejlesztése, Körmend, A körmendi Dózsa György utca és Rákóczi utca közötti lakóterület zöldterületi rehabilitációja, Kerékpárosbarát fejlesztés Körmenden, Körmendi közösségfejlesztés – CLLD, Körmend ipari terület infrastruktúrájának fejlesztése, Körmend keleti városrész csapadékvíz-elvezetése) a megvalósítás folyamatába léptek, melyekállapotáról az idei évben megrendezésre kerülő közmeghallgatáson részletesebb tájékoztatás történt.

A körmendi Batthyány-Strattmann-kastély turisztikai célú fejlesztésére irányuló GINOP-7.1.1-15-2016-00025 kódszámú pályázat keretében a tervezési folyamat kezdetét vette, a projekt egyéb részeit illetően a projektfejlesztési időszak zajlik. A projekt kedvezményezettje Körmend Város Önkormányzata- Batthyány Örökségközpont Nonprofit Kft- Nemzeti Örökségvédelmi Fejlesztési Nonprofit Kft. (Budavári Ingatlan fejlesztő Kft. jogutódja)

1. **Közbeszerzési feladatok ellátása**

**Közbeszerzési feladatok** körében a beszerzések, közbeszerzések szakmai és, jogi és koordinációs feladatainak ellátása az Iroda tevékenysége körébe tartozik.

2017. évben több projekt, pályázat keretében számos, építési-szolgáltatási és árubeszerzési beszerzési eljárás lebonyolítására sor került.

Közbeszerzés előkészítése Társadalmi Megújulás Operatív Program keretében 3 eljárás került előkészítésre, amelyből 2 építési, 1 pedig árubeszerzési eljárás **a közbeszerzésekről szóló 2015. évi CXLIII. törvény (Kbt.) 113. § (1) bekezdése alapján** (az **uniós értékhatár alatti, nyílt eljárás szabályai szerint)**

1. **Kistérségi feladatok ellátása**

Körmend és kistérsége Önkormányzati Társulás, valamint a Körmend és Mikrostérsége Köznevelési Intézményfenntartó Társulás munkaszervezeti, továbbá, tanács üléseinek döntés-előkészítési és végrehajtási feladatainak ellátása, kiemelten:

* Orvosi ügyeleti feladatok koordinálása: A Körmend és Kistérsége Önkormányzati Társulás által működtetett Orvosi Ügyelet működését az Iroda munkatársai folyamatosan biztosítják.
* Védőnői feladatok koordinálása: Körmend közigazgatási területén lévő területi védőnői szolgálat, valamint ifjúságegészségi védőnői szolgálat működtetése
* Társulások által fenntartott intézmények fenntartói feladatainak ellátása: Körmendi Szociális Szolgáltató és Információs Központ, dr. BatthyánynéCoreth Mária Óvoda és Bölcsőde

1. **Egészségügyi alapellátás**

II. számú házi gyermekorvosi körzet feladatainak koordinálása

Körmend Város Önkormányzata működteti a II. számú házi gyermekorvosi körzetet, ahol immár az újonnan átadott épületben (BM pályázatnak köszönhetően) tudjuk a betegellátást biztosítani.

A feladatellátás keretében sor került ifjúság-egészségügyi alapellátási feladatok biztosítására is egyes köznevelési intézmények vonatkozásában.

Kérem a tisztelt Képviselő-testületet, hogy a beszámolót elfogadni szíveskedjék.

**HATÁROZATI JAVASLAT**

Körmend Város Önkormányzata Képviselő-testülete **a** Körmendi Közös Önkormányzati Hivatal 2017. évi munkájáról szóló beszámolót elfogadja.

**Dr. Stepics Anita**

**jegyző**